VSM sklep I Cp 1983/2009
Sodna praksa višjih sodišč, 2009-10-28

zaznamba sklepa o izvršbi - pravnomočnost sklepa o izvršbi

Za zaznambo izvršbe mora biti sklep o izvršbi na nepremičnino pravnomočen samo, če gre za izvršbo na podlagi verodostojne listine.

Pritožba se zavrne in se sklep sodišča prve stopnje potrdi.

V zemljiški knjigi Okrajnega sodišča v Mariboru se pri vl. št.  k.o.  dovoli izbris zaznambe nepravnomočnosti sklepa o dovolitvi vpisa Dn. ... z dne 05.06.2009.

Z izpodbijanim sklepom je zemljiškoknjižna sodnica pri nasprotnem udeležencu solastni ½ nepremičnine vl. št. k.o. dovolila zaznambo sklepa o izvršbi Okrajnega sodišča v Mariboru, opr. št. In ... z dne 09.05.2008 in vknjižbo hipoteke v korist upnika IS d.o.o., SB,  za denarno terjatev 2.671,14 EUR s pripadki.

Zoper sklep zemljiškoknjižne sodnice se je nasprotni udeleženec pravočasno pritožil iz pritožbenih razlogov zmotne in nepopolne ugotovitve dejanskega stanja ter zmotne uporabe materialnega prava. Navedel je, da sklep o izvršbi še ni pravnomočen, zato ne more biti podlaga za zaznambo izvršbe v zemljiški knjigi oziroma za vknjižbo hipoteke. Predlagal je, da pritožbeno sodišče izpodbijani sklep razveljavi in izbriše vse vpise na njegovi podlagi.

Nasprotni udeleženec se zmotno sklicuje na določbo 7. točke prvega odstavka 40. člena Zakona o zemljiški knjigi – ZZK-1 (Uradni list RS, št. 58/03-28/09), ki za vknjižbo pravic zahteva pravnomočnost sklepa izvršilnega sodišča. Zemljiškoknjižno sodišče je dovolilo zaznambo, ki ni vknjižba, pač pa posebna vrsta glavnega vpisa iz prvega odstavka 27. člena ZZK-1, s katero se po tretjem odstavku istega člena v zemljiško knjigo vpisujejo pravna dejstva. Takšno pravno dejstvo je po 6. točki 22. člena ZZK-1 tudi sklep o izvršbi na nepremičnino.

Sklep o izvršbi na nepremičnino je bil izdan na podlagi pravnomočne in izvršljive sodbe Okrožnega sodišča v Mariboru, opr. št. I Pg ..., torej izvršilnega naslova. Po določbi prvega odstavka 86. člena ZZK-1 zemljiškoknjižno sodišče o zaznambi izvršbe odloči po uradni dolžnosti, ko prejme obvestilo izvršilnega sodišča, ki mu mora biti priložen sklep o izvršbi. Za zaznambo izvršbe mora biti sklep o izvršbi na nepremičnino pravnomočen samo, če gre za izvršbo na podlagi verodostojne listine (glej tretji in četrti odstavek 45. člena Zakona o izvršbi in zavarovanju – ZIZ, Uradni list RS, št. 51/98-93/07).

V danem primeru so bili izpolnjeni vsi pogoji za dovolitev vpisa iz 2.-5. točke prvega odstavka 148. člena ZZK-1. Zemljiškoknjižna sodnica je odločala na podlagi potrebnih listin in na podlagi stanja vpisov v zemljiški knjigi (načelo formalnosti zemljiškoknjižnega postopka, iz 124. člena ZZK-1). Hkrati z zaznambo izvršbe je morala v skladu z 88. členom ZZK-1 vknjižiti tudi hipoteko, ki jo je upnik z zaznambo izvršbe pridobil po samem zakonu, v skladu z drugim odstavkom 87. člena ZZK-1.

Iz gornjih razlogov je pritožbeno sodišče zavrnilo pritožbo kot neutemeljeno in potrdilo sklep zemljiškoknjižne sodnice ter hkrati dovolilo izbris zaznambe nepravnomočnosti sklepa o dovolitvi vpisa (2. točka tretjega odstavka 161. člena ZZK-1).

ZZK-1 člen 22, 22-6, 27, 27/1, 27/3, 86, 86/1, 87, 87/2, 88,

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.